Nottingham

**Nottingham** ( [Notingem]) je grad od 302,029 stanovnika i unitarna jedinica od 318,901 stanovnika u centru Engleske.

Nottingham je širom svijeta poznat po legendarnom odmetniku i junaku niza engleskih balada Robinu Hoodu.

## Geografija

Nottingham leži u Grofoviji Nottinghamshire na rijeci Trent, udaljen nekih 48 km južno od Sheffielda i 48 km sjeverno od Leicestera.

## Historija

Najstarije anglosaksonsko naselje iz 6. vijeka nalazilo se na pješčenjačkom brdu kod gaza preko rijeke Trent. Svoje naselje nazvali su **Snotingaham**, a to je bila sintagma od riječi *ham* = selo i riječi *snot*= Narod Snot.

Tokom 9. vijeka taj kraj miroljubivo su kolonizirali danski Vikinzi, pa je naselje postalo jedan od pet gradova njihova - Danelaga. Nakon Normanskog osvajanja Engleske 1066., novi vladari osnovali su borough koji je egzistirao rame uz rame sa starijim saksonskim gradom, sve do 1300. kad su se ta dva naselja ujedinila.Kralj Henry VI je 1449. svojom poveljom potvrdio novom gradu sve dotadašnje privilegije, osnovao šerifov ured i dao mu status samostalne grofovije, uz iznimku da zamak i zatvor ne spadaju u jurisdikciju Nottinghama, već pod njegovu.

Sajam koji se spominje u povelji iz 1155, osnovan je u maloj dolini između normanskog i saksonskog naselja. Stari trg na kom se održavao sajam, velik dva hektara, danas je sam centar grada. Na njegovoj istočnoj strani nalazi se historicistička palača *Vijeća [[Nottinghamshire|grofovije]]* podignuta 1928., a duž ostalih strana tog trga nižu se dućani, a centralni prostor je rezerviran za pješake.

Na mjestu starog saksonskog grada na brdu koje se zove Standard (Standard Hill), danas se koči Nottinghamski zamak, brdo je tako nazvano jer je upravo na njemu - 1642., kralj Charles I podigao svoj **standard** (zastavu) nakon izbijanja Engleskog građanskog rata.

U tom zamku se nakon temeljne rekonstrukcije provedene između 1875.-78., danas nalazi muzej i umjetnička galerija. U dvorištu zamka leži skulptura Robina Hooda.

## Obrazovanje i kultura

Univerzitetski koledž otvoren je u Nottinghamu 1881., on je 1928. preseljen na današnju lokaciju na zapadu grada]. Zemljište za izgradnju novog kampusa dao je lord Trent (alijas Jesse Boot) osnivač farmaceutske kompanije Boots, koji je i nakon tog financirao razvoj koledža. Od 1948. taj koledž ima status univerziteta i djeluje pod imenom - Univerzitet u Nottinghamu. 
Drugi univerzitet - *Nottingham Trent* osnovan je 1970. kao Visoka politehnička škola, od 1992. ima univerzitetski status.

Grad ima dva važna teatra Kraljevski teatar osnovan 1865. i Playhouse otvoren 1963. Uz Nottingham se vežu pjesnik Lord Byron i romanopisac D.H. Lawrence.

## Privreda

Nekoć je Nottingham koji leži u srcu Istočnog Midlandsa poznatog po brojnim ugljenokopima bio glavni transportni centar za tu robu, uz to je bio poznat po proizvodnji trikotaže (čarape), bicikala (Raleigh) i tradicijskom čipkarstvu. Proizvodnja bicikala je ugasla početkom 21. vijeka, ali se čipkarstvo održalo, čak postoji i kvart u samom centru sa brojnim dućanima koji prodaju tu robu.

Danas je poznat po farmaceutskoj i duhanskoj industriji, i po tom što sektor usluga zapošljava sve veći dio radništva.

## Sport

* Grad je poznat i po nogometnom klubu Nottingham Forest F.C., koji je osnovan 1865.

## Pobratimski gradovi

* Gent, Belgija
* Harare, Zimbabve
* Karlsruhe, Njemačka 
* Ljubljana, Slovenija 
* Minsk, Bjelorusija
* Ningbo, Kina 
* Temišvar, Rumunjska

## Reference

## Vanjske veze

* Nottingham Town Council